C 148/12
SK
Úradný vestník Európskej únie
28.4.2023
Návrh právneho predpisu o obnove prírody a nový prístup k opeľovačom majú spoločne potenciál zmeniť stav ochrany opeľovačov na úrovni EÚ.
Zvyšuje sa nimi úroveň ambícií stanovených v rámci stratégie EÚ v oblasti biodiverzity s cieľom zvrátiť úbytok populácií opeľovačov do roku 2030 a vrátiť prírodu späť na poľnohospodársku pôdu.
Plánmi členských štátov v rámci SPP sa poľnohospodári vrátane malých poľnohospodárov podporia pri prechode k zvýšeniu udržateľnosti a odolnosti poľnohospodárskych systémov v rokoch 2023 – 2027.
Z týchto dôvodov nie je prioritou navrhovať nové legislatívne akty, ale skôr zabezpečiť, aby návrhy, o ktorých v súčasnosti rokujú spoluzákonodarcovia, boli rýchlo prijaté a následne implementované spolu so SPP.
Komisia vynaloží maximálne úsilie na dosiahnutie tohto cieľa a vyzýva všetkých zainteresovaných aktérov, aby k nemu prispeli.
Viac ako milión vyhlásení na podporu tejto iniciatívy občanov je jasným signálom a podnetom k tomu, aby sa zachovala vysoká úroveň ambícií návrhov Komisie.
Úspech Európskej zelenej dohody pri riadení tejto transformácie závisí od celej spoločnosti – vrátane občanov, poľnohospodárov, podnikov, vedcov, subjektov verejného sektora a európskych inštitúcií.